**A BM országos katasztrófavédelmi főigazgató**

**6 /2021. BM OKF utasítása**

**a Nemzeti Minősítési Rendszerről**

A jogalkotásról szóló 2010. évi CXXX. törvény 23. § (4) bekezdés *c)* pontjában kapott felhatalmazás alapján, a Magyarországon működő önkéntes mentőszervezetek egységes nemzeti minősítésének és mentésbe történő bevonásának megvalósulása érdekében a következő utasítást adom ki:

1. Az utasítás hatálya a BM Országos Katasztrófavédelmi Főigazgatóságra (a továbbiakban: BM OKF), és az irányítása alá tartozó területi és helyi szervekre terjed ki.
2. Az utasítás alkalmazásában önkéntes mentőszervezet valamennyi megyei, járási és települési rendeltetésű, a megyei, járási és települési szintek veszélyeztető sajátosságainak megfelelően létrehozott önkéntes mentőszervezet.
3. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény végrehajtásáról szóló 234/2011. (XI. 10.) Korm. rendelet 57.§ (1) bekezdése szerinti Nemzeti Minősítési Rendszerben történő minősítés feltételeit az 1. melléklet, a mentésbe bevonható önkéntes mentőszervezetekkel szemben támasztott alapvető szakmai követelményeket a 2. melléklet – a Szervezeti és Műveleti Irányelv a nemzeti minősítéshez című dokumentum – tartalmazza.
4. A BM Országos Katasztrófavédelmi Főigazgatóság azon Magyarországon működő önkéntes mentőszervezetekkel kíván együttműködni és a mentésbe, kárelhárításba bevonni, amelyek megfelelnek a Szervezeti és Műveleti Irányelv alapvető szakmai követelményrendszerének, és az alapján minősíttetik magukat a Nemzeti Minősítési Rendszerben.
5. Magyarországon mentési tevékenységbe bevonni, a lezárt kárterületre beengedni csak olyan önkéntes mentőszervezet tagját lehet, amely rendelkezik az adott területen folytatott mentési tevékenységre vonatkozó, a Nemzeti Minősítési Rendszer szerinti nemzeti minősítéssel.
6. A Nemzeti Minősítési Rendszer szerinti nemzeti minősítési eljárás, valamint a nemzeti minősítéssel rendelkező önkéntes mentőszervezetek központi szakmai irányítását és felügyeletét az Országos Polgári Védelmi Főfelügyelőség látja el.
7. Az utasítás 1. és 2. mellékletét a BM OKF és területi szerveinek honlapjain az utasítás hatálybalépését követő napon elérhetővé kell tenni.
8. Jelen utasítás a közzétételét követő napon lép hatályba.
9. Hatályát veszti a Nemzeti Minősítési Rendszer alapkövetelményeiről szóló 6/2013. (X. 31.) BM OKF utasítás.

**Dr. Góra Zoltán tűzoltó altábornagy**

**tűzoltó főtanácsos**

**főigazgató**